พลังงานตราดพบเบาะแสลอบขายLPGทำรัฐสูญเงินกว่า900ลบ./ปี
พลังงานตราดเตือนผู้ลักลอบขายLPGให้ประเทศเพื่อนบ้านทำรัฐสูญเงินกว่า900ลบ./ปี&nbsp;
20 มี.ค. 2553

พลังงานตราดเตือนผู้ลักลอบขายLPGให้ประเทศเพื่อนบ้านทำรัฐสูญเงินกว่า900ลบ./ปี 
นายเสน่ห์ กูฎีรักษ์ รักษาราชการแทนพลังงานจังหวัดตราด เปิดเผยว่า ขณะนี้มีขบวนการลักลอบขนถังก๊าซหุงต้มไปยังประเทศเพื่อนบ้านตามแนวชายแดนเป็นจำนวนมาก คาดว่าน่าจะมีปริมาณ  4,000-5,000 ตันต่อเดือน หรือประมาณ 5 ล้านกิโลกรัมต่อเดือน หรือ 60 ล้านกิโลกรัมต่อปี คิดเป็นมูลค่าประมาณ 900 ล้านบาทต่อปี โดยเงินที่สูญเสียเป็นเงินจากกองทุนน้ำมันเชื้อเพลิงที่จ่ายเป็นค่าส่วนต่างให้  ทำให้รัฐบาลต้องสูญเสียเงินส่วนต่างในแต่ละปีเป็นจำนวนมาก ถือเป็นความผิดตาม พระราชบัญญัติการค้าน้ำมันเชื้อเพลิง พ.ศ.2543 มาตรา 47 ต้องระวางโทษจำคุกไม่เกิน 1 ปี หรือปรับไม่เกินหนึ่งแสนบาทหรือทั้งจำทั้งปรับ จึงขอความร่วมมือประชาชนหากพบเห็นการลักลอบดังกล่าวแจ้งตรงต่อสำนักงานพลังงานจังหวัด โทร 039-523814 หรือแจ้งโดยตรงที่กรมธุรกิจพลังงาน โทร 02-5138-943-7 ต่อ 1800 เพื่อดำเนินการต่อไป
นายเสน่ห์ กล่าวต่อว่า ปัจจุบันความต้องการใช้ก๊าซปิโตรเลียมเหลว (LPG) เพื่อใช้เป็นก๊าซหุงต้ม เป็นเชื้อเพลิงในรถยนต์และอุตสาหกรรมมีมากขึ้น  ทำให้เป็นที่ต้องการของตลาดในประเทศเพื่อนบ้าน เนื่องจากราคา LPG ของประเทศไทยมีราคาไม่สูง เพราะรัฐบาลช่วยแบ่งเบาภาระค่าครองชีพของประชาชนโดยการตรึงราคาขายปลีกในประเทศในราคา 18.13  บาทต่อกิโลกรัม โดยรัฐบาลออกส่วนต่างให้ประชาชนประมาณ 15 บาทต่อกิโลกรัม  หรือถังละ 225 บาทขณะที่ราคาจำหน่ายในประเทศเพื่อนบ้านอยู่ที่ประมาณ 38 บาทต่อกิโลกรัม